นิด้าเตือนคนไทยใช้จ่ายระวังอาจเกิดวิกฤตการเงินโลกรอบ2
ผู้เชี่ยวชาญด้านเศรษฐกิจนิด้าเตือนคนไทยระวังการใช้จ่ายรับมือวิกฤตการเงินโลกรอบ2ในยุโรป
28 มี.ค. 2553

ผู้เชี่ยวชาญด้านเศรษฐกิจนิด้าเตือนคนไทยระวังการใช้จ่ายรับมือวิกฤตการเงินโลกรอบ2ในยุโรป
ดร.วรพล โสคติยานุรักษ์  ผู้เชี่ยวชาญด้านเศรษฐกิจ สถาบันบัณฑิตพัฒนบริหารศาสตร์ (นิด้า) กล่าวว่า ภาพรวมเศรษฐกิจไทยยังมีความแข็งแกร่ง แต่เศรษฐกิจโลก โดยเฉพาะในยุโรปกำลังประสบปัญหาอย่างมาก อย่างที่ประเทศกรีซ ขาดดุลการคลัง ร้อยละ 12.7 มีหนี้ภาครัฐเพิ่มขึ้นกว่าร้อยละ 112 ของ GDP  ซึ่งคาดว่าวิกฤตเศรษฐกิจในยุโรปรอบนี้อาจจะนำไปสู่วิกฤตทางการเงินที่ลามไปประเทศอื่นได้ หรืออาจเกิดวิกฤตการเงินรอบที่ 2 หลังจากวิกฤตการเงินที่สหรัฐอเมริกา
สำหรับผลกระทบดังกล่าวทางตรง ประเทศไทยอาจจะไม่ได้รับผลกระทบมากนัก แต่ทางอ้อมยอมรับว่ามีผลพอสมควร ซึ่งต้องระมัดระวังเป็นพิเศษเพราะดูจากการขาดดุลงบประมาณแผ่นดินสะสมกว่า 4420,000 ล้านบาท รัฐบาลควรหันมาส่งเสริมด้านการศึกษา เสริมสร้างอาชีพให้แก่ประชาชน และให้ระมัดระวังอย่าให้ขาดดุลการคลังมาก อย่ามีหนี้สินมาก และควรศึกษาโครงการที่จะลงทุนอย่างละเอียด ดูแลฐานะการเงินอย่างรอบคอบ
ดร.วรพล  กล่าวด้วยว่า จากเศรษฐกิจโลกที่มีความผันผวนอาจส่งผลกระทบต่อเงินทุนไหล-เข้าออก อย่างรวดเร็ว  ค่าเงินบาทแข็งค่าซึ่งจะกระทบต่อภาคส่งออกของไทย ซึ่งร้อยละ 73 ของรายได้ประเทศมาจากการส่งออก ดังนั้นผู้ประกอบการควรปรับตัวรับกับสถานการณ์  โดยหากมีการปรับตัว  คาดว่าการส่งออกน่าจะเป็นบวกถึงร้อยละ 3-4